b"\n_START_ARTICLE_\nP\xc3\xado Cabanillas Alonso\n_START_SECTION_\nBiografia\n_START_PARAGRAPH_\nVa n\xc3\xa9ixer el 10 de desembre de 1958 a la ciutat de Madrid, fill del ministre de la UCD P\xc3\xado Cabanillas Gallas. Va estudiar dret a la Universitat Complutense de Madrid, en la qual es va llicenciar el 1981. Posteriorment ampli\xc3\xa0 els seus estudis a la Universitat de Medford (Estats Units d'Am\xc3\xa8rica).\n_START_SECTION_\nActivitat professional\n_START_PARAGRAPH_\nVa iniciar la seva activitat professional com a advocat general adjunt de la News Corporation-Sky Television amb seu a Nova York, on hi va romandre fins al 1991. Aquell any s'incorpor\xc3\xa0 al Grup PRISA, esdevenint successivament director d'organitzaci\xc3\xb3 i desenvolupament de la divisi\xc3\xb3 de televisi\xc3\xb3, director general de Sogecable i director de desenvolupament i de relacions internacionals del Grup.\n_START_SECTION_\nActivitat pol\xc3\xadtica\n_START_PARAGRAPH_\nEl novembre de 1998 el Partit Popular el propos\xc3\xa0 com a Director General de Radiotelevisi\xc3\xb3 Espanyola (RTVE), c\xc3\xa0rrec que va mantenir fins a l'abril de l'any 2000, moment en el qual fou nomenat Ministre Portaveu del Govern per part de Jos\xc3\xa9 Mar\xc3\xada Aznar. Ocup\xc3\xa0 aquest c\xc3\xa0rrec fins al juliol de l'any 2002."